32007D0024
L 008/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 декември 2006 година
за одобряване на плановете за действие в извънредни ситуации за контрола на инфлуенцата по птиците и Нюкасълската болест
(нотифицирано под номер C(2006) 6806)
(текст от значение за ЕИП)
(2007/24/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на България и Румъния, и по-специално член 4, параграф 3 от него,
като взе предвид Акта за присъединяване на България и Румъния, и по-специално член 56 от него,
като взе предвид Директива 92/40/EИО на Съвета от 19 май 1992 г., въвеждаща мерки на Общността за контрола на инфлуенца по птиците (1), и по-специално член 17, параграф 4, втора алинея от нея,
като взе предвид Директива 92/66/EИО на Съвета от 14 юли 1992 г., въвеждаща мерки на Общността за контрола на нюкасълската болест (2), и по-специално член 21, параграф 4, втора алинея от нея,
като има предвид, че:
(1)
Директиви 92/40/EИО и 92/66/EИО определят контролните мерки, които се прилагат съответно в случай на огнище на инфлуенца по птиците и на Нюкасълската болест, както и някои превантивни мерки, насочени към увеличаване на съзнаването и готовността на компетентните органи и на земеделската общност относно тези заболявания. Съгласно тези директиви плановете за действие в извънредни ситуации на държавите-членки за контрола на инфлуенца по птиците и Нюкасълската болест се одобряват от Комисията.
(2)
Решение 2004/402/EО на Комисията от 26 април 2004 г. за одобряване на плановете за действие в извънредни ситуации за контрола (3) одобрява тези планове за действие при извънредни ситуации за сегашните държави-членки. Приложението към това решение съдържа държавите-членки, чиито планове са одобрени.
(3)
България и Румъния се присъединяват към Общността на 1 януари 2007 г. Следователно България и Румъния са представили на Комисията за одобрение своите планове за действие в извънредни ситуации за контрола на инфлуенца по птиците и Нюкасълската болест.
(4)
Тези планове за действие в извънредни ситуации, изменени от България и Румъния в резултат на предложенията, направени по време на тяхната оценка, изпълняват критериите, определени в директиви 92/40/EИО и 92/66/EИО и при редовна актуализация и ефективно изпълнение, позволяват исканите цели на тези директиви да бъдат постигнати, затова следва да бъдат одобрени.
(5)
С цел яснота на законодателството на Общността Решение 2004/402/EО следва да бъде отменено и заменено с настоящото решение.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Плановете за действие в извънредни ситуации, представени от България на Комисията на 7 ноември 2006 година за контрола на инфлуенца по птиците и Нюкасълската болест, са одобрени.
Член 2
Плановете за действие в извънредни ситуации, представени от Румъния на Комисията на 9 ноември 2006 г. за контрола на инфлуенца по птиците и Нюкасълската болест, са одобрени.
Член 3
Приложението съдържа списъка на държави-членки, които имат одобрени планове за действие в извънредни ситуации за контрола на инфлуенца по птиците и Нюкасълската болест.
Член 4
Решение 2004/402/EО се отменя.
Член 5
Настоящото решение се прилага, при условие че Договорът за присъединяване на България и Румъния влезе в сила и от датата, на която последният влезе в сила.
Член 6
Адресати на настоящото решение са държавите-членки.
Съставено в Брюксел на 22 декември 2006 година.